Uhulumende Uthi Usezaqalisa Ukwabela Abantwana Besikolo Ukudla
Ibikwa isitholakele imali engaba yi$200 million, yokuqala uhlelo lokwabela abantwana ukudla ezikolo kulandela imbiko ethi inengi labafundi belingasayi esikolo ngenxa yendlala.
BULAWAYO — Izakhamizi kanye lengcwethi kwezokuguquka komkhathi sezamukele isinqumo sikahulumende sokuthi izikolo zakhe indawo zokugcina ukudla zilungise lendawo zokudlela kulungiselelwa uhlelo lokunika abantwana ukudla ezikolo lapho zivulwa endaweni zonke lapho osokubhahe khona indlala. Uhulumende uthi usethole izigidi ezingamakhulu amabili zamadolar-$200 million, yokuqala uhlelo lokwabela abantwana ukudla ezikolo kulandela imbiko ethi inengi labafundi belingasayi esikolo ngenxa yendlala. Limali ikhangelelwe ukusebenza eziqintini ezingamatshumi amabili lesithupha lapho wonke umfundi azathola ukudla kuthi kwezinye iziqinti ukudla lokhu kunikwe abantwana kusiyafika kubanga lesibili kuGrade Two. Umsekeli kamphathintambo wezemfundo, uProf Paul Mavhima uthi bakhangelele ukuthi izikolo zivulwa zonke izikolo besezilungiselele uhlelo luhle luqale kulabo abancane luqhubeke wonke umfundi aze athole ukudla. Isakhamuzi, uNkosikazi Senzeni Siwela, oka Ward 1 eKezi esigabeni seMatabeleland South, uthi lelinyathelo lihle kakhulu ngoba inengi labantwababo belivele lingeke liye esikolo lapho zivulwa bengaphathiswanga ngokuthola ukudla. Akukhwabitheki ukuthi baphile ngokukhangezwa kodwa uthi okwalonyaka bazamile kwalile ngoba belime baphinda izilimo zilokhu zisitsha basala bephethe ize, okwezithukuthuku zenja eziphelela eboyeni. UMnumzana Lot Tshalibe, yena wakhe esigabeni seTsholotsho. Uthi kungelasizo abaluphiwayo, kuzakuba lezidumbu phansi ngoba okwalonyaka kubatshiye bengaz lokuthi baphephele ngaphi, emasimini bephumele ijumo likamabuyaze. Abantwana uthi bebevele sebesehluleka ukuyafika ezikolo ngenyanga epheleliyo ngenxa yendlala okutsho ukuthi zivulwa kuyabe kungasela owenelisa khona ukulalela lalapho ethe wayafika esikolo. Ingcwethi kwezokulima kanye lokuguquka komkhathi zithi kuqakathekile ukuthi ohulumende bananzelele okwenzakalayo, ukuze kubekwe imigoqo evikela uzulu lalapho izulu lingasananga ngendlela. Ophethe inhlanganiso ye Food and Agriculture Organisation emhlubulweni weZansi yezwekazi leAfrica, uDr Chimimba David Phiri, uthi kuhle ukuthi uhulumende useqalile ukuthatha amanyathelo okusiza uzulu obhekane lendlala kodwa kuqakathekile ukuthi lapho kuthiwa izulu lizasilela, kuhle kuhlelwe ukuthi kuzenziwani abantu bengakabulawa yindlala. Amazwe anjengeZimbabwe, uthi azaqhubeka esiba lendlala ngenxa yokuguquka komkhathi okutsho ukuthi kumele kuphathiswe izakhamizi ukuze zithole indlela zokuziphilisa lalapho izulu lingananga ngendlela. EleZimbabwe, libikwa lilabantwana phezu kwezigidi ezintathu ebangeni eliphansi kuthi ebangeni eliphezulu kube lenani eliphezulu kwesigidi. Abangaba yizigidi ezintathu babeZimbabwe babikwa bedinga ukuphathiswa ngokudla khathesi. Inhlanganiso ezigoqela inhlangothi zomanyamo wamazwe wonke iUnited Nations, zikhangelelwe ukuphathisa ukudingela abantu, ikakhulu abantwana, ukudla ukuze kwenqatshelwe ukulahleka kwemiphefumulo ikakhulu ezigabeni zeMaNdebeleni, eNkabazwe, eMasvingo kanye lezinye iziqinti zaseManicaland.